ไฟแนนซ์ทูเดย์
ยามนี้ธนาคารพาณิชย์ต่างยกมือกุมขมับกับค่าจ้างขั้นต่ำวันละ 300 บาท ที่จะออกฤทธิ์ ทำให้ธุรกิจเอสเอ็มอี
24 เม.ย. 2555

ยามนี้ธนาคารพาณิชย์ต่างยกมือกุมขมับกับค่าจ้างขั้นต่ำวันละ 300 บาท ที่จะออกฤทธิ์ ทำให้ธุรกิจเอสเอ็มอี
ล้มหายตายจากไปหลายราย หลายแบงก์ทำเซอร์เวย์ลูกค้าเป็นการด่วนว่า ต้องการความช่วยเหลืออะไรบ้าง เพราะหากลูกค้าตายก็หมายถึงหนี้เสียของธนาคารด้วย




...ฉลองครบรอบ 99 ปี ของธนาคารออมสินปีนี้ เลอศักดิ์ จุลเทศ ผู้อำนวยการธนาคารออมสิน ฉลองใหญ่จัดงานกาลาดินเนอร์ แถมถ่ายทอดสดผ่านโมเดิร์นไนน์ทีวีด้วย ดูเหมือนจะตำน้ำพริกละลายแม่น้ำยังไงไม่ทราบ หากมีนายกฯ หรือรัฐมนตรีขึ้นไปกล่าวถึงความสำคัญของธนาคารออมสิน และก้าวต่อไปของธนาคารออมสิน ถ่ายทอดสดคงดูมีสาระมากกว่าจะให้มานั่งฟังเพลงย้อนยุคโดยนักร้องปัจจุบัน
ที่ ช.ชดา ว่าอย่างนี้ก็เพราะเห็นว่า ปีนี้แบงก์รัฐจะโดน 2 เด้งอยู่แล้ว เด้งแรกคือ เจอเก็บค่าธรรมเนียม 0.47% เข้ากองทุนพัฒนาประเทศ ตามข้อตกลงที่กระทรวงการคลังทำไว้กับแบงก์ชาติ เมื่อคราวที่โอนหนี้กองทุนฟื้นฟูฯ คืนไป และเก็บค่าธรรมเนียมธนาคารพาณิชย์เพิ่ม 
เด้งที่สองก็คือ จะโดนโครงการพักหนี้ให้กับลูกหนี้ดีที่มีหนี้ไม่เกิน 5 แสนบาท มีหลายรูปแบบ ทั้งลดดอกเบี้ย ทั้งพักชำระเงินต้น กำไรลดลงเงินที่จะส่งเข้าคลังก็ลดลงด้วย อยากถามว่ายามนี้นำเงินไปใช้ที่จำเป็นจะดีกว่าไหม 
...ธนาคารกสิกรไทยแต่งตั้ง อรอนงค์ ทองอุไทย คุมฝ่ายวางแผนเทคโนโลยีสารสนเทศ ฝ่ายควบคุมคุณภาพและบริหารความเสี่ยงเทคโนโลยีสารสนเทศ และฝ่ายสนับสนุนผู้ใช้งานเทคโนโลยีสารสนเทศ และ ชญาน์ทิพย์ ชูวณิชชานนท์ ดูงานฝ่ายกำกับบริษัทผู้ให้บริการเทคโนโลยีสารสนเทศ และฝ่ายโครงสร้างพื้นฐานระบบเทคโนโลยีสารสนเทศ
...ฝากเรื่องร้องเรียนให้ธนาคารกรุงศรีอยุธยา ที่ซื้อพอร์ตบัตรเครดิตจากธนาคารเอซเอสบีซีไป มีลูกค้าหลายรายโทร.มาแจ้งว่าไม่ได้มีหนี้สินกับธนาคารกลับโดนโทร.ตามทวงหนี้ไม่หยุดหย่อน คาดว่าคงจะเป็นช่วงเปลี่ยนผ่าน ทำให้ข้อมูลไม่เป็นปัจจุบัน ขอแนะนำว่าก่อนลงมือทวงหนี้ควรจะจัดการข้อมูลให้เรียบร้อยก่อนจะได้ไม่โดนลูกค้าต่อว่า